
Timișoara a găzduit o nouă întâlnire ANFP dedicată Concursului național - Regiunea Vest

Agenția Națională a Funcționarilor Publici (ANFP) a organizat, la Timișoara, în data de 05 martie 2026,  o nouă sesiune regională de informare privind Concursul național precum și instrumentele digitale dezvoltate pentru îmbunătățirea managementului resurselor umane în sectorul public.

Evenimentul face parte din campania derulată de ANFP la nivel regional, menită să sprijine instituțiile publice în procesul de implementare a noului sistem de recrutare în funcția publică din administrația publică centrală, Concursul național, și să faciliteze o tranziție coerentă către proceduri mai transparente și orientate spre competență.

Întâlnirea desfășurată la Timișoara a reunit, în format fizic și online, reprezentanți ai autorităților și instituțiilor publice centrale și locale din Regiunea de dezvoltare Vest, pentru un dialog dedicat clarificării modului de aplicare a noului mecanism de recrutare în administrația publică.

Pe parcursul discuțiilor, experții ANFP au detaliat, într-o manieră aplicată, etapele de organizare și desfășurare a Concursului național, precum și a modului în care concursurile pe post se corelează cu noul sistem de recrutare. Au fost prezentate funcționalitățile platformei informatice dedicate procesului, instrumentele utilizate pentru evaluarea competențelor și modalitățile prin care ANFP oferă sprijin tehnic și metodologic instituțiilor publice.
Tot în cadrul întâlnirii, participanții au avut ocazia să afle mai multe informații despre soluțiile digitale dezvoltate de ANFP, SIMRU şi E-ANFP  - sistemele informatice dedicate managementului resurselor umane - concepute pentru a contribui la simplificarea procedurilor administrative și la o gestionare mai eficientă a resurselor umane din administrația publică.

„Concursul național oferă instituțiilor publice un cadru unitar de recrutare, construit pe criterii de competență și transparență. Prin aceste întâlniri regionale ne dorim să răspundem întrebărilor instituțiilor, să prezentăm instrumentele dezvoltate de ANFP și să sprijinim aplicarea corectă a noului mecanism de recrutare.”, a fost mesajul transmis în cadrul evenimentului de vicepreședintele ANFP, Rareș Rusu

Ultima întâlnire din cadrul acestei campanii este programată pentru 24 martie 2026, la Iași.

***
Concursul național este o activitate în implementarea Jalonului 416 Concurs pilot și organizarea concursului național de recrutare a funcționarilor publici, Reforma 3 – Modernizarea managementului resurselor umane în sectorul public, Componenta C14. Buna guvernanță, din Planul Naţional de Redresare şi Rezilienţă (PNRR).
Buget: 8.000.000 EURO
Data începerii proiectului: decembrie 2022
Data finalizării proiectului: martie 2026 



Date de contact: e-mail: concurs-national@anfp.gov.ro, telefon: 0374112758

